भारत में 27 करोड़ से अधिक लोगों को कोविड टीके लगाए गए- स्वास्थ्य मंत्रालय
कोविड-19 के खिलाफ टीकाकरण अभियान के 154वें दिन भारत ने एक अहम उपलब्धि हासिल की और देश में अब तक लगायी गयी खुराकों की कुल संख्या 27 करोड़ से अधिक हो गयी।
नयी दिल्ली। कोविड-19 के खिलाफ टीकाकरण अभियान के 154वें दिन भारत ने एक अहम उपलब्धि हासिल की और देश में अब तक लगायी गयी खुराकों की कुल संख्या 27 करोड़ से अधिक हो गयी। स्वास्थ्य मंत्रालय ने शुक्रवार को यह जानकारी दी। मंत्रालय ने कहा कि शुक्रवार को 18-44 आयु वर्ग के 19,43,765 लाभार्थियों को टीकों की पहली खुराक दी गयी जबकि 77,989 लोगों को दूसरी खुराक दी गयी।देश भर में टीकाकरण अभियान के तीसरे चरण की शुरुआत के बाद से कुल मिलाकर 18-44 आयु वर्ग के 5,15,68,603 लोगों को पहली खुराक लगायी गयी है जबकि 11,40,679 लोगों को दूसरी खुराक लगायी गयी है। मंत्रालय ने कहा कि असम, बिहार, छत्तीसगढ़, दिल्ली, गुजरात, हरियाणा, झारखंड, कर्नाटक, केरल, मध्य प्रदेश, महाराष्ट्र, राजस्थान, तमिलनाडु, तेलंगाना, ओडिशा, उत्तर प्रदेश और पश्चिम बंगाल में 18-44 आयु वर्ग में 10 लाख से अधिक लाभार्थियों को टीके की पहली खुराक दी गयी है।शुक्रवार (18 जून) शाम सात बजे तक एकत्र अनंतिम आंकड़ों के अनुसार, देश भर में अब तक कोविड टीकों की कुल 27,20,72,645 खुराकें दी जा चुकी हैं। मंत्रालय ने कहा कि टीकाकरण अभियान के 154वें दिन (18 जून) कुल 29,84,172 खुराक दी गई। 26,24,028 लाभार्थियों को पहली खुराक और 3,60,144 को दूसरी खुराक दी गयी। दिन भर की अंतिम रिपोर्ट देर रात तक तैयार की जाएगी। मंत्रालय ने रेखांकित किया कि टीकाकरण अभियान की नियमित रूप से समीक्षा और निगरानी की जा रही है।